Magiu

O magiu cantu ses mannu
o magiu cantu ses bellu!
Cund’un’aspettu novellu
tue t’indenis dogn’annu;
a indulchire s’affannu
a temperare ogn’ardore;
cun tue cantat s’amore
unu diversu modellu.

O magiu cantu ses mannu
o magiu cantu ses bellu.

Cantu nidos pibiosos
cantu ilde modd’e caru
ite chelu dulche e giaru
cantas festas de isposos;
cant’isperos amorosos
in dogni domo in dogn’idda,
ite profumos d’aspridda
tra su sarbuzzu novellu.

O magiu cantu ses mannu
o magiu cantu ses bellu.

Finas sas roccas nieddas
mustran atera figura
riende in tanta ildura
cun caras pius noeddas.
De bellore e sennoreddas
sun carrigas sas cresuras,
subra sas friscas alturas
faghen sos cuccos s’appellu.

O magiu cantu ses mannu
o magiu cantu ses bellu.

Sa vida tua pastore
felice est in custu mese,
ca ue pones sos pese
paret velludu e colore;
sentis interu s’ardore
de su viver rinnovadu;
tottu cantu hàs olvidadu
de s’ierru su flagellu.

O magiu cantu ses mannu
o magiu cantu ses bellu.